ندر پہ استاد صبا دشتیاری
بزانت ءِ جھان اِنت صبا دشتیاری
بزاں آزمان اِنت صبا دشتیاری
صبا دشتیاری مۓ لبزانک ءِ شان اِنت
مۓ لبزانک ءِ شان اِنت صبا دشتیاری
ھمک چمّ ءِ رُژن اِنت ھمک لنٹ ءَ درپشیت
ھما داستان اِنت صبا دشتیاری
کلم زانت شنزیت کتاب ءِ جبین ءَ
اشانی نشان اِنت صبا دشتیاری
اگاں جبر ءِ شپ سک طویل ءُ تھار اِنت
گڈا ماھکان اِنت صبا دشتیاری
خبردار ءُ ھژّار بو ! عھد ءِ رستر !
مۓ تیر ءُ کمان اِنت صبا دشتیاری
بزان اِت بہ پہم اِت بہ مار اِت بلوچاں !
بلوچی زبان اِنت صبا دشتیاری !
ای راہءَ ضیا تو تھاری نہ گندۓ
اشی کلکشان اِنت صبا دشتیاری
ضیا بلوچ